คลังแจงฐานะการเงินปึ้กดันเศรษฐกิจ
คลังแจงไตรมาสแรก มีรายได้ส่งรัฐพุ่ง ทำฐานะการเงินปึ้ก ดันเศรษฐกิจโตได้
22 ม.ค. 2559

คลังแจงไตรมาสแรก มีรายได้ส่งรัฐพุ่ง ทำฐานะการเงินปึ้ก ดันเศรษฐกิจโตได้
นายกฤษฎา จีนะวิจารณะ ผู้อำนวยการสํานักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในไตรมาสแรกขอปีงบประมาณ 2559 รัฐบาลมีรายได้นําส่งคลัง 5.79 แสนล้านบาท ในขณะที่มีการเบิกจ่ายเงินงบประมาณ 8.9 แสนล้านบาท มีการกู้เงินเพื่อชดเชยการขาดดุล 2.65 แสนล้านบาท ส่งผลให้เงินคงคลัง ณ สิ้นเดือน ธ.ค. 2558 มีจํานวน 3.86 แสนล้านบาท
ทั้งนี้ การดำเนินมาตรการกระตุ้นเศรษฐกิจของรัฐบาลในช่วงที่ผ่านมา ทำให้ในไตรมาสแรกของปีงบประมาณ 2559 มีการเบิกจ่ายงบประมาณสูงกว่าช่วงเดียวกันของปีที่แล้ว ส่งผลดีต่อเศรษฐกิจ สะท้อนให้เห็นจากผลการจัดเก็บรายได้รัฐบาลในไตรมาสแรกที่สูงกว่าประมาณการ ขณะที่เงินคงคลังอยู่ในระดับที่เข้มแข็ง ซึ่งเอื้อต่อการดำเนินนโยบายของรัฐบาลในระยะต่อไป
สำหรับฐานะการคลังในเดือน ธ.ค. 2558 มีรายได้ 2.44 แสนล้านบาท สูงกว่าเดือนเดียวกันปีที่แล้ว 5.76 หมื่นล้านบาท สาเหตุหลักมาจากการนำส่งรายได้จากการประมูลคลื่นความถี่ 4จี ความถี่ 1800 GHz และการนำส่งภาษีมูลค่าเพิ่มที่สูงกว่าเดือนเดียวกันของปีที่แล้ว ขณะที่ดุลการคลัง ขาดดุล 3.97 หมื่นล้านบาท เมื่อรวมกับดุลเงินนอกงบประมาณที่เกินดุล 2.26 หมื่นล้านบาท ต้องกู้เพื่อชดเชยขาดดุล 5.71 หมื่นล้านบาท
ขณะที่รัฐบาลมีการเบิกจ่ายเงินงบประมาณทั้งสิ้น 2.83 แสนล้านบาท สูงกว่าเดือนเดียวกันของปีก่อน 1.3 หมื่นล้านบาท ประกอบด้วย รายจ่ายประจํา 2.06 แสนล้านบาท ต่ำกว่าเดือนเดียวกันของปีก่อน 7.7% และรายจ่ายลงทุน 3.3 หมื่นล้านบาท สูงกว่าเดือนเดียวกันของปีก่อน 87% และการเบิกจ่ายเงินจากงบประมาณของปีก่อนจํานวน 4.46 หมื่นล้านบาท สูงกว่าเดือนเดียวกันของปีก่อน 49.8% 
สำหรับการเบิกจ่ายงบที่สําคัญในเดือนนี้ ได้แก่ รายจ่ายชำระหนี้ของกระทรวงการคลัง 4.09 หมื่นล้านบาท เงินอุดหนุนของกระทรวงศึกษาธิการ 2.65 หมื่นล้านบาท เงินอุดหนุนของกรมส่งเสริมการปกครองท้องถิ่น 1.5 หมื่นล้านบาท และกระทรวงกลาโหม 1.01 หมื่นล้านบาท